Vaaratiedote voidaan antaa radiossa alueellisena. Vaaratiedotejärjestelmää on kehitetty siten, että tiedote voidaan osittain jakaa alueellisena. Kesäkuun alusta 2015 lähtien vaaratiedotteen antava viranomainen on voinut päättää radion osalta, mille alueelle tiedote annetaan ja myös sen, että annetaanko se televisiossa. Alueina käytetään Ylen alueradioiden toimialueisiin perustuvaa aluejakoa, joten alueet ovat maakuntien kokoluokkaa.
Vain Yle Radio Suomen kuuntelijat kuulevat vaaratiedotteet jatkossakin koko maassa silloin, kun Radio Suomi lähettää valtakunnallista ohjelmaa. Muilla radiokanavilla alueelliset vaaratiedotteet lähetetään aina alueellisesti.
Televisiossa vaaratiedote lähetetään aina valtakunnallisesti kaikilla Ylen tv-kanavilla lukuun ottamatta teräväpiirtokanavia, joilla vaaratiedotetta ei toistaiseksi välitetä. Lisäksi vaaratiedote lähetetään kaikilla kanavanipussa B olevilla ilmaiskanavilla MTV:llä, Nelosella, Subilla ja Livillä.